tomron87/hebrew-wikipedia-sentences-corpus huggingface dataset:
מטוס הבלנהיים המשיך לשרת בתפקידים קרביים רבים עד 1943, והיו מצוידות בו טייסות שבסיסן במצרים, עיראק, עדן, הודו, מלאיה הבריטית, סינגפור ואיי הודו המזרחיים ההולנדיים.
מטוסי בלנהיים רבים אבדו במערכה באסיה ובאוקיינוס השקט כנגד מטוסי קרב יפניים בזמן הקרבות במלאיה, סינגפור וסומטרה.
בנקודה זו, בוצע התפקיד המסורתי של המפציץ הקל ביעילות רבה יותר על ידי מטוסי קרב-הפצצה שיכלו לשאת מטען פצצות במשקל דומה ובמהירות גבוהה יותר, והבלנהיים הנותרים הועברו לתפקידי אימון.
היורש המיועד של בריסטול לבלנהיים, הבקינגהאם (Buckingham), היה נחות בביצועיו, בהשוואה למוסקיטו, ולא נטל חלק בפעולות קרביות.
הגרסה הסופית של הבלנהיים כמטוס לתקיפה קרקעית, בלנהיים סימן V, נכנס לשירות לראשונה ביוני 1942 כמפציץ רגיל ו-13 טייסות, בעיקר במזרח התיכון ובמזרח הרחוק, הצטיידו בו.
המטוס לא הופעל, בדרך כלל, למשך יותר ממספר חודשים.
ב-1936 הזמין חיל האוויר הפיני 18 מטוסי בלנהיים סימן I מבריטניה.
שנתיים לאחר מכן השיגו הפינים רישיון לבנות את המטוס בפינלנד.
לפני שהייצור החל, פרצה מלחמת החורף והפינים נאלצו להזמין 24 מטוסים נוספים.
לאחר סיום המלחמה, ייצר המפעל המקומי של הפינים 55 מטוסים נוספים (45 סימן I ו-10 סימן IV), ובסך הכל היו ברשות הפינים 97 מטוסי בלנהיים (75 מטוסים מסימן I ו-22 מסימן IV).
במהלך מלחמת העולם השנייה השיגו הפינים כמויות גדולות של חלקי חילוף יוגוסלביים לשעבר דרך גרמניה עבור מטוסי הבלנהיים שלהם.
מטוסי הבלנהיים הפיניים (סומנו כ-BL-129) טסו 423 משימות במהלך מלחמת החורף וקרוב ל-3,000 משימות בזמן מלחמת ההמשך ומלחמת לפלנד.
מקלענים פיניים הפילו שמונה מטוסים סובייטיים ו-37 מטוסי בלנהיים אבדו במהלך המלחמה.
לאחר המלחמה נאסר על הפינים להטיס מפציצים, אך הבלנהיים המשיך לשרת כגורר מטרות עד 1958.
מפציץ קל דו מנועי לשלושה אנשי צוות, מונע באמצעות זוג מנועים כוכביים מסוג בריסטול מרקיורי VIII (840 כ"ס), חמוש במקלע M1919 בראונינג על כנף ימין ומקלע ויקרס K בצריח מסתובב על גב המטוס.
נושא משקל פצצות מקסימלי של 450 ק"ג.
1,552 מטוסים מגרסה זו נבנו.
סומן על ידי חברת בריסטול כ-Type 142M.
מטוס קרב לילי, מצויד במכ"ם ירוט מוטס סימן III או סימן IV, חמוש בארבעה מקלעי בראונינג בתרמיל נשיאה מיוחד תחת גוף המטוס.
כ-200 מטוסים הותאמו לגרסה זו.
מטוס סיור ארוך טווח עם קיבולת דלק גבוהה יותר.
מגרסה זו נבנה מטוס אחד בלבד.
גרסה משופרת, בעלת שריון ומנועי בריסטול מרקיורי XV (905 כ"ס), חמוש במקלע בראונינג בכנף ימין, זוג מקלעי בראונינג בצריח מסתובב על גב המטוס וזוג נוסף המופעל מרחוק בחרטום המטוס, משקל פצצות מקסימלי של 450 ק"ג בתא הפצצות הפנימי ו-150 ק"ג פצצות על מיתלים חיצוניים.
3,307 מטוסים מגרסה זו נבנו.
מטוס קרב ארוך טווח, חמוש בארבעה מקלעי בראונינג בתרמיל נשיאה מיוחד תחת גוף המטוס.
כ-60 מטוסים מגרסה IV הותאמו לגרסה זו.
מפציץ מגובה רב, בעל מנועי בריסטול מרקיורי XV או XXV.
הבלנהיים היה בשירות המדינות הבאות:
מפרט טכני (עבור בלנהיים סימן IV)
מנוע: 2 x כוכבי, בריסטול מרקיורי XV, 920 כ"ס כל אחד
מדחפים: 2 x המילטון סטנדרט (Hamilton Standard), 3 להבים
1 או 2 X מקלע בראונינג בחרטום או בצריח הידראולי Fn.54 של נאש אנד תומסון (Nash & Thomson)
2 X מקלעי בראונינג בצריח דורסלי (על גב המטוס)
הבריסטול בופורט היה מפציץ טורפדו דו-מנועי אשר תוכנן על ידי חברת בריסטול אירופליין ופותח מהמפציץ הקל בריסטול בלנהיים.
שימוש נרחב נעשה בבופורט עד לסוף מלחמת העולם השנייה בידי חיל האוויר המלכותי האוסטרלי בזירת האוקיינוס השקט, כאשר מרביתם יוצרו באוסטרליה ברישיון.
הבופורט היה גם בשימוש פיקוד החופים של חיל האוויר המלכותי, כולל טייסות של חבר העמים הבריטי ששירתו תחתיו, ומאוחר יותר בידי זרוע האוויר של הצי המלכותי הבריטי מ-1940 ועד ליציאתו משירות ב-1944.
הבופורט לא היה מטוס מוצלח לגמרי.
על אף שתוכנן כמפציץ טורפדו הוא שימש לרוב כמפציץ רגיל.
לבופורט היו יותר שעות טיסה באימונים מאשר בפעילות מבצעית ויותר מטוסים אבדו כתוצאה מתאונות וכשלים טכניים מאשר מאש אויב.
עם זאת, מן הבופורט פותח מטוס קרב כבד ארוך טווח בשם בופייטר, שהתגלה כמוצלח ביותר, ומטוסי בופורט רבים שודרגו בסופו של דבר למטוסי בופייטר.
הבופורט תוכנן לפי דרישת משרד האוויר הבריטי למטוס דו-מנועי שישמש כמפציץ טורפדו הפועל מבסיס חופי וכמו כן, שיוכל לשמש כמטוס סיור.
הבריסטול Type 152 קיבל את השם בופורט, על שם דוכס בופורט שהיה במוצאו מהמחוז הסמוך, גלוסטרשייר.
מפציץ הטורפדו המתחרה תוצרת בלאקבורן (Blackburn) הוזמן גם הוא בשם בלאקבורן בוט'ה.
בצעד חסר תקדים, הוזמנו שני המטוסים היישר מלוחות השרטוט, כתוצאה מהצורך הדחוף של חיל האוויר המלכותי במפציץ טורפדו חדש.
320 מטוסי בופורט הוזמנו, אך מאחר שבריסטול הייתה מחויבת גם לייצור הבלנהיים, נבנו על ידי בריסטול עצמה רק 78 מטוסי בופורט בעוד ה-242 הנוספים נבנו על ידי בלאקבורן.
הקצאות אלה ישונו מאוחר יותר.
על אף שהעיצוב היה דומה בדרכים רבות לבלנהיים, הבופורט היה מעט גדול יותר, עם תוספת של כ-46 ס"מ למוטת הכנפיים, גוף המטוס היה גבוה יותר והחרטום הוארך כדי לספק מקום לאיש צוות נוסף, כתוצאה מכך היה הבופורט כבד יותר משמעותית.
תא הפצצות הוגדל כדי לאכלס טורפדו או לחלופין, לשאת מטען פצצות גדול יותר.
בעקבות העלייה במשקל הוחלף המנוע מסוג בריסטול מרקיורי במנוע חזק יותר מסוג בריסטול פרסיאוס (Bristol Perseus).
התברר כי הבופורט עדיין איטי יותר מהבלנהיים והמנוע הוחלף שוב, לבריסטול טאורוס (Bristol Taurus).
למנועים אלה, עיצב המהנדס הראשי רוי פדן (Roy Fedden) בתי מנוע אווירודינמיים ששולבו בתוך חריצים אנכיים בכנפיים, מה שהפחית את הגרר.
על זרימת האוויר שלטו מדפים מותאמים.
אף על פי שהיה דומה לבלנהיים, עבר המבנה הבסיסי שיפורים כמו מתכת מחושלת והחלקה של זוויות חדות.
הודות לשיפורים היה המשקל הכללי של מבנה הבופורט קל משל הבלנהיים.
בנוסף, הוכנסו הכנפיים לתוך מרכז גוף המטוס ובית המנוע היווה חלק אינטגרלי מהצלעות להן הייתה התושבת המרכזית מחוברת.
נעשה שימוש בחיבורים ניידים בגוף המטוס ובכנפיים, מה שאפשר לקבלני משנה לייצר את הביופורט בחלקים מיטלטלים נפרדים שחוברו לאחר מכן בקלות, דבר שסייע מאוד כאשר החלה הרכבת המטוס באוסטרליה.
כן הנסע הראשי מתוצרת ויקרס היה גדול מכן הנסע של הבלנהיים, מופעל הידראולית ועם מנגנון הורדת גלגלים בחירום.
אב הטיפוס הראשון ירד מפס הייצור של החברה בפילטון (Filton) באמצע 1938. כבר בשלב הניסויים על הקרקע סבלו מנועי הבריסטול טאורוס מהתחממות-יתר והיה צורך לתכנן ולהרכיב בתי מנוע קונבנציונליים יותר בעלי צינורות קירור היקפיים, שעיכבו את טיסת הבכורה שהתקיימה ב-15 באוקטובר של אותה שנה.
בזמן טיסת המבחן התברר שדלתות כן הנסע גורמות למטוס לסבסב בנחיתה.
דלתות אלו הוסרו בטיסות הבאות, ולאב הטיפוס השני שנבנה (ולכל המטוסים הבאים שיוצרו) הותאמו דלתות קונבנציונליות יותר שהותירו חלק קטן של הגלגלים חשוף כאשר נסגרו.
תוצאות טיסות הניסוי בהפצצות מגובה רב שבוצעו בגובה של 10,000 רגל (3,048 מטר) ובמהירות של 238 מיל לשעה (כ-383 קמ"ש) הראו, לדברי טייס הניסוי, שהמטוס "הוא פלטפורמת הפצצה גרועה בצורה יוצאת דופן, והנטיה המוגזמת להתגלגל מקשה ביותר על קביעת דחף המטוס".
לאחר 1941, הותאמו למטוסי הבופורט הבריטיים לוחות חצי עגולים מאחורי בתי המנוע כדי "להחליק" את זרימת האוויר ולשפר את היציבות.
העדיפות שקיבל הבלנהיים והבעיות הנמשכות במנועי הבופורט עיכבו את תחילת הייצור.
בעוד שהטיסה הראשונה הייתה באוקטובר 1938, נכנס המטוס לייצור רק בנובמבר 1939. המטוסים הראשונים השתתפו בטיסות ניסוי נוספות והבופורט נכנס לשירות מבצעי בטייסת מס' 22 של פיקוד החופים בדצמבר של אותה שנה.
בסך הכל יוצרו 1,013 מטוסי בופורט סימן I בעלי מנועי טאורוס ומספר שינויים הוכנסו לפס הייצור:
כיסוי הפרספקס הקמור בעמדת מטיל הפצצות בחרטום המטוס הוחלף בלוחות שטוחים כדי למנוע ראיה מעוותת החוצה, החל מהמטוס העשירי שנבנה.
נוספו גרסאות משופרות של מנועי הטאורוס, החל מהטאורוס סימן III ולאחריו הטאורוס סימן II האמין יותר.
המנועים הניעו מדחפי פסיעה קבועה מסוג DH5/19 של דה הבילנד.
הותקנו שני מקלעי ויקרס VGO נוספים בחרטום המטוס, ומקלע M1919 בראונינג נשלט מרחוק שמוקם תחת חרטום המטוס לירי לאחור.
להתקן האחרון היה מעט מאוד שימוש מבצעי ומרבית היחידות נפטרו ממנו.
במספר מטוסים הותקנו מעצורי אוויר בחלק האחורי של כל כנף, אך בעקבות תלונות של טייסים הם ננעלו.
בהמשך התברר שהצורה המעוגלת של המעצורים שיפרה את מאפייני הטיסה ולוחות דומים בצורתם הותקנו בכל מטוסי הבופורט הבאים.
כאשר התברר שלמנועי הטאורוס יש בעיות, החלה תוכנית לציוד מחדש של המטוסים במנועי פראט אנד ויטני טווין-ואספ (Twin-Wasp) R-1830 כוכבי בעל 1,200 כ"ס, שדמה למנוע המקורי בהיקפו אך שקל מעט פחות.
מנועים אלו הניעו מדחפי פסיעה משתנה מסוג המילטון סטנדרט (Hamilton Standard).
ביצועי המטוס עם המנוע החדש השתפרו: המהירות עלתה מ-437 ל-446 קמ"ש, ורום הפעולה המרבי עלה מ-5,030 ל-5,486 מטר.
מגלה כיוון מעל תא הטייס בעל אנטנה עגולה שהחליפה את אנטנת הדיפול.
גרסה נוספת של המטוס, בעלת מכ"ם לגילוי ספינות (ASV סימן III), צוידה באנטנת יאגי על החרטום והכנפיים.
צריח מסוג בריסטול B1 סימן V בעל זוג מקלעי בראונינג החליף את צריח מקלעי הוויקרס.
הגרסה הסופית של הבופורט שנבנתה בבריטניה הייתה בעלת מנועי פראט אנד ויטני T סימן III.
ב-250 המטוסים שנבנו מגרסה זו, החל מאוגוסט 1943, בוטלה עמדת הצריח האחורי.
המטוס האחרון ירד מפס הייצור ב-25 בנובמבר 1944.
בזמן שהבופורט היה בשלבי תכנון, הזמינה ממשלת אוסטרליה ועדת מומחים אווירית בריטית כדי לדון בצרכי ההגנה של אוסטרליה וסינגפור, כאשר גם הגדלת תעשיית המטוסים המקומית עמדה על הפרק.
הבופורט נבחר בתור מטוס הסיור הטוב ביותר בנמצא, וב-1 ביולי 1939 הוזמנו 180 שלדות מטוסים וחלקי חילוף, והוקמה המחלקה לייצור מטוסים (Department of Aircraft Production) או DAP.
הגרסאות למטוסי הבופורט שיוצרו באוסטרליה נקראו לעיתים קרובות גם בופורט DAP.
הבופורט בגרסתו האוסטרלית נבנה בשני מפעלים עיקריים, במלבורן ובסידני.
כדי לזרז את תחילת הייצור הועברו מבריטניה שרטוטים, חלקים מעובדים, כלי עבודה ואף מכלולים שלמים על ידי בריסטול.
בהמשך, הגיעו מרבית חומרי הגלם לייצור המטוס מכרייה מקומית.
אחת הסיבות המרכזיות לבחירה בבופורט הייתה היכולת לייצרו במקטעים, מה שהפך בעלי סדנאות אוסטרליות מקומיות לקבלני משנה חשובים.
עקב קשיים באספקת מנועי בריסטול טאורוס מבריטניה עם פרוץ מלחמת העולם השנייה, הוחלט לעשות שימוש במנועי פראט אנד ויטני טווין-ואספ, שכבר היו בשימוש במטוסים אחרים של חיל האוויר המלכותי האוסטרלי.
המנוע סופק מארצות הברית וסומן כ-S1C3-4, וכמו כן יוצר מקומית וסומן כ-S3C4-G.
למטוס הותאמו מדחפי שלושה להבים מתוצרת קרטיס-אלקטריק (Curtiss-Electric) או המילטון סטנדרט, והתאמות אלה הוכתרו בהצלחה לאחר טיסות ניסוי בתחילת 1941. החל מספטמבר 1941 עברו גם מטוסי הבופורט הבריטיים התאמות דומות.
למנועי הטווין-ואספ של הגרסה האוסטרלית היו מספר יתרונות על מנועי הטאורוס של הגרסה הבריטית: הטווין-ואספ היה אמין יותר מכנית והמדחף בעל העלרוד הנשלט שיפר את בטיחותו של מנוע יחיד ושיפר את ביצועי המטוס והטווח שלו באקלים טרופי.
למנוע הטאורוס במטוסים המוקדמים נדרשה תחזוקה רבה, והוא נטה להתחמם יתר על המידה.
העדר עילרוד נשלט במדחף גרם לכך שכשל במנוע, בתוספת העומס של הציוד המבצעי שעל המטוס והשפעת הגרר צמצם את טווח הבטיחות של מנוע יחיד והביא לסיכוי גבוה יותר לאיבוד המטוס.
שיפורים אוסטרליים נוספים כללו הגה כיוון משודרג ששיפר את היציבות, מכ"ם צידי, כן נסע שנכנס כולו לגוף המטוס ומקלעי M2 בראונינג בשתי הכנפיים.
הבופורט הראשון שהורכב באוסטרליה טס ב-5 במאי 1941, והראשון מייצור מקומי טס באוגוסט.
745 מטוסי בופורט נבנו באוסטרליה במספר גרסאות (מסימן V ועד סימן IX) והם נבדלו בעיקר במנוע (פראט אנד ויטני מגרסאות שונות) ובסוג המדחף (קרטיס-אלקטריק או המילטון סטנדרט).
הבופורט האוסטרליים נבדלו מהבריטיים גם בסנפירי זנב גדולים יותר שנכנסו לשימוש מבופורט סימן VI והלאה וגם בסוג התחמושת הנישאת: המטוס היה מסוגל לשאת טורפדו בריטי או אמריקני ו-140 מטוסי בופורט סימן VII נבנו עם צריחים מטיפוס VE בעלי מקלעי M2 בראונינג בקוטר 0.50 אינץ'.
בופורט סימן XI היה הסבה למטוס מטען ללא חימוש, ציוד מבצעי או שריון.
גוף המטוס תוכנן מחדש, והוא הגיע למהירות מקסימלית של 480 קמ"ש עם יכולת נשיאת מטען עד משקל של 2,100 ק"ג.
ייצור הבופורט באוסטרליה הסתיים באוגוסט 1944 והוחלף בייצור הבופייטר.
עבור תפקידו המיועד, חימושו וביצועיו של הבופורט נחשבו כמספקים.
לרוב המפציצים הדו מנועיים שתוכננו בשנות ה-30 היה מספר קטן של מקלעים ורק מעטים מהם היו מהירים מהבופורט.
כאשר התמודד הבופורט כנגד מטוסי קרב מודרניים יותר סביב חופי אירופה הכבושה או בזירת האוקיינוס השקט ואסיה, החימוש הקל והאיטיות הפכו אותו למטרה קלה.
גם בשימוש במנועי הטווין-ואספ, שהיו המנועים החזקים ביותר שהותקנו, המטוס היה חסר כוח ובמקרה של איבוד מנוע אחד, לא ניתן היה להחזיק את המטוס באוויר לאורך זמן.
עבור מטוס שיועד ללחימה בסביבה ימית, פירוש הדבר היה שלעיתים קרובות הצוות וגם המטוס אבדו.
תכונותיו החיוביות של הבופורט היו מבנהו הקשיח ומנועיו מקוררי האוויר, ללא מערכת קירור שיכולה להפגע.
תכונות אלו הביאו לכך שמטוסי בופורט רבים שנפגעו קשות הצליחו במקרים רבים לחזור לבסיסם.
על אף שנעשה בו שימוש כמפציץ טורפדו, למשל בהתקפות כנגד סיירות המערכה שרנהורסט וגנייזנאו בזמן ששהו בברסט שבצרפת, בתקופת פעילותו באירופה היה הבופורט מצויד בעיקר בפצצות ובמוקשים.
בבופורט נעשה שימוש משמעותי בזירת הים התיכון שם הוא סייע במניעת מעבר אספקה לכוחות הציר בפיקודו של ארוין רומל בצפון אפריקה.
בתחילת 1940, צוידה טייסת מס' 22 במטוסי בופורט, אך עדיין היה עליה להתמקצע בהטלת טורפדו באמצעות אימונים מרובים.
עובדה זו, וחוסר במלאי מספיק של טורפדו זמינים הביא לכך שמשימתה הראשונה של הטייסת הייתה פיזור מוקשים מגנטיים ("גינון" בסלנג חיל האוויר המלכותי) בכבישים צפונית לוילהלמסהאפן בלילה שבין ה-15 ל-16 באוגוסט 1940. במשימה זו אבד מטוס אחד.
בינתיים צוידה טייסת נוספת, מס' 42, במטוסי בופורט החל מאפריל 1940.
ב-7 במאי 1940, באחת מפעולות ההפצצה הראשונות של הבופורט, הוטלה הפצצה הבריטית הראשונה במשקל 910 ק"ג (2000 ליבראות) לעבר סיירת גרמנית שעגנה ליד האי נורדרני (Norderney) שבים הצפוני.
התקפת הטורפדו הראשונה של חיל האוויר המלכותי בוצעה ב-11 בספטמבר 1940 כאשר חמישה מטוסים מטייסת מס' 22 תקפו שיירה בת שלוש ספינות מטען גרמניות ליד חופי אוסטנדה, ופגעו בספינה אחת בת 6000 טון.
ארבעה ימים לאחר מכן בוצע ה"רובר" (Rover) הראשון: הרובר היה טיסת סיור חמושה כנגד ספינות אויב באמצעות מספר קטן של מטוסים הפועלים עצמאית.
ה"רובר" הפך לחלק העיקרי ממשימותיו של הבופורט במשך 18 החודשים הבאים.
משימות חדשות ומסוכנות יותר הגיעו, ובמהלכן זכה טייס בופורט בצלב ויקטוריה לאחר מותו.
שתי הטייסות הנוספות היחידות שפעלו מבריטניה והפעילו מטוסי בופורט, ה-86 וה-217, הפכו למבצעיות באמצע 1941.
הטלת טורפדו מוצלחת דרשה את התנאים הבאים: בזמן ההתקרבות היה על המטוס להתיישר מול המטרה ולשמור על יציבות, גובה ומהירות על מנת ל"החליק" את הטורפדו דרך המים.
טיסה בגובה רב מדי או נמוך מידי היה עלול לגרום לטורפדו "לנתר" דרך הגלים, לצלול או אפילו להתפרק.
שמירה על הגובה מעל פני המים נערכה ללא עזרת מכשירים והיה קל לטעות בהערכה, במיוחד בים רגוע.
הטורפדו בו נעשה שימוש היה טורפדו אווירי סימן XII בקוטר של 450 מ"מ והיה צורך להטילו מגובה ממוצע של 21 מטר וטווח השחרור הממוצע מהמטרה היה 610 מטר.
בזמן ההתקרבות למטרה, היה המטוס פגיע לאש נ"מ, והיה צורך באומץ רב כדי לטוס היישר מול האש וללא תמרוני התחמקות.
מהירות הטלת הטורפדו האופטימלית של הבופורט הייתה גדולה בצורה משמעותית מהמטוסים הישנים שאותם החליף והיה צורך באימון אינטנסיבי כדי להעריך את הטווח אל המטרה ואת מהירות המטרה עצמה.
ספינה כמו השרנהורסט, למשל, תיראה ענקית ותמלא את החלון הקדמי של תא הטייס ממרחק של יותר מ-1.6 ק"מ, כך שקל מאוד היה לטעות בהערכת הטווח ולעיתים קרובות שוחרר הטורפדו ממרחק רב מידי מהמטרה.
ברגע ששוחרר הטורפדו, ואם היה מקום לתמרון, סיבוב חד והתרחקות מהאויב הייתה האפשרות המועדפת.
במקרים רבים היה על המטוס לעבור מעל או מצידה של הספינה אותה תקף, במהירות מקסימלית ובגובה נמוך ביותר.
נסיקה חזקה הייתה לרוב קטלנית מכיוון שהמטוס היה חושף חלק גדול מעצמו לאש האויב.
פעולותיו הנודעות ביותר של הבופורט היו תקיפות כנגד ספינות הקריגסמרינה:
ב-21 ביוני 1940 תקפו תשעה מטוסי בופורט מטייסת מס' 42 את השרנהורסט ליד חוף נורווגיה.
לא היו טורפדו זמינים והמטוסים תקפו כמפציצי צלילה תוך שימוש בפצצות של 230 ק"ג.
מטוסי הבופורט נתקלו במטוסי מסרשמיט Bf 109 שהגנו על הסיירת ורק ארבעה מהם חזרו.
זמן קצר לאחר מכן קורקעו כל מטוסי הטייסת כדי לבצע שינויים במנועי הטאורוס שלהם.
בתחילת אפריל 1941 הותקפה ברסט על ידי פיקוד המפציצים.
לאחר ההפצצה הראו צילומי אוויר שהגנייזנאו הועברה, בשל קרבה לפצצה שלא התפוצצה, מהמבדוק היבש בו שהתה לאזור הנמל.
הנמל היה מוגן על ידי כ-1,000 תותחי נ"מ מכל הגדלים וכדי להוסיף לקושי, העובדה כי הגנייזנאו עגנה רק 460 מטר משובר הגלים חייבה הטלות טורפדו מדויקות ביותר.
לבסוף, לאחר ההתקפה המטוס יהיה חייב לנטות הצידה בחדות כדי להימנע מהתנגשות בפני הקרקע הגבוהים המקיפים את הנמל.
למרות הסכנה החלה טייסת מס' 22 בהכנות להתקפה בבוקר ה-6 באפריל 1941. התוכנית הייתה לתקוף תחילה את הרשתות נגד טורפדו המגינים על הספינה באמצעות שלושה מטוסים נושאי פצצות, ומיד לאחר מכן יתקפו שלושה מטוסים נושאי טורפדו את הספינה עצמה.
בעקבות גשמים כבדים שהציפו את מסלולי ההמראה קורקעו המטוסים נושאי הפצצות בעוד המטוסים נושאי הטורפדו שהמריאו התפזרו בדרכם ליעד בשל ערפל כבד ותקפו כל אחד באופן עצמאי.
בופורט אחד, שהוטס בידי קצין האוויר (flying Officer, מקביל לסגן) קנט קמבל (Kenneth Campbell), הצליח לחדור את הגנות הנמל, לשגר את הטורפדו ולפגוע בספינה אך הופל מיד לאחר מכן.
קמבל זכה לעיטור צלב ויקטוריה לאחר מותו.
בלילה שבין ה-12 ל-13 ביולי 1941 יצאו שלושה-עשר מטוסי בופורט מטייסת מס' 42 וחמישה מטייסת מס' 22 לחיפוש אחר הסיירת הכבדה ליצו וארבע משחתות הליווי שלה שנצפו ליד נורווגיה.
בחצות הגיע אות ממטוס בלנהיים שאישר את נוכחות הספינות באזור, אך טעה בהערכת מהירותן.
מרבית מטוסי הבופורט נכשלו באיתור המטרה אך בופורט אחד מטייסת מס' 42 שהופרד מהכוח העיקרי, זיהה ותקף בהפתעה מוחלטת (הגרמנים זיהו אותו בטעות כיונקרס Ju 88 שהיה ידוע שמסייר באזור) ובלא שנורתה ירייה אחת למגננה, פגע הטורפדו בצד ימין של הליצו.
כתוצאה מכך הוכנסה הספינה לתיקונים למשך ששת החודשים הבאים.
בזמן מבצע קרברוס, בריחת ספינות הקריגסמרינה שרנהורסט, גנייזנאו ופרינץ אויגן מברסט לכיוון גרמניה ב-12 בפברואר 1942, היו שלוש יחידות זמינות של מטוסי בופורט.
טייסת מס' 22 הייתה בהתארגנות למעבר לסינגפור, טייסת מס' 42 עוכבה בשל שלג, ורק טייסות מס' 86 ו-217 היו בעמדה מתאימה לתקוף.
מסיבות שונות השתתפו בהתקפה רק 11 מטוסים ששיגרו טורפדו.
הספינות לא נפגעו ושלושה מטוסי בופורט הופלו.
אחת ממסקנות ועדת החקירה שהוקמה לאחר המבצע הייתה שיש צורך במטוס מהיר יותר ובעל טווח גדול יותר מהבופורט.
לחברת בריסטול כבר היה תכנון מוכן של הסבת מטוס הבופייטר לתפקיד של מפציץ טורפדו, בעצמו פיתוח של הגרסה הבסיסית של הבופורט.
בהמשך ייצרה בריסטול את הבריגנד.
המבצע הגדול האחרון של מטוסי הבופורט לפני העברתם לפעילות בזירות אחרות, היה התקפה על הסיירת הכבדה פרינץ אויגן.
ב-16 במאי 1942, הגיע דיווח לפיקוד החופים על כך שהפרינץ אויגן נעה לכיוון דרום-מערב במהירות גבוהה ליד טרונדהיים, עם ליווי של שתי משחתות.
אורגן כוח תקיפה שהורכב מתריסר מטוסי בופורט מטייסת מס' 42, ואליהם הצטרפו שישה מטוסי בלנהיים וארבעה מטוסי בופייטר לדיכוי נ"מ.
כאשר אותרה הפרינץ אויגן התברר שליוו אותה ארבע משחתות.
מטוסי הבופייטר תקפו ראשונים וצלפו על הספינות באש תותחים בעוד מטוסי הבלנהיים ביצעו תקיפות הטעיה של טורפדו כדי למשוך את אש הנ"מ.
מספר מטוסי מסרשמיט Bf 109 הופיעו והבלנהיים ניסו למשוך אותם בזמן שהבופורט החלו בהתקפתם.
שלושה מטוסי בופורט הופלו מאש נ"מ לפני שהספיקו לשגר את הטורפדו שלהם, ומתשעת הטורפדו ששוגרו לא נגרם כל נזק.
בופורט אחד שכבר נפגע מאש נ"מ, הותקף בשנית על ידי מסרשמיט ועל אף שנגרם לו נזק כבד, הצליח לנחות נחיתת-ריסוק בחזרה בבסיסו.
באותו הזמן, נשלח כוח נוסף של 15 מטוסי בופורט מטייסת מס' 86 צפונית מהמטרה בשל דיווח שגוי.
גם הם הותקפו על ידי מטוסי מסרשמיט וארבעה מטוסי בופורט הופלו (צוותי המטוסים טענו להפלת חמישה מטוסי מסרשמיט), ושבעה מתוך ה-11 הנותרים נאלצו להשליך את הטורפדו שלהם למים.
למרות הכישלון, המבצע קבע דפוס פעולה חדש עבור פיקוד החופים: לראשונה הופעלו מטוסי בופייטר לדיכוי נ"מ ולליווי מפציצים, ונעשה שימוש בטקטיקה של הטעיה כדי להפחית את תשומת הלב ממפציצי הטורפדו הפגיעים.
מבצע זה סימן גם את סיום פעילותו של הבופורט בבריטניה.
טייסות הבופורט הנותרות (לאחר מעבר טייסת מס' 22 לסינגפור) החלו לעבור מזרחה:
טייסת מס' 42 עזבה את סקוטלנד ביוני 1942 לכיוון ציילון אך פעלה בצפון אפריקה עד דצמבר.
טייסת מס' 86 הועברה לזירת הים התיכון ביולי ושם צומצם הסגל שלה: באוקטובר היא צוידה מחדש במטוסי B-24 ליברייטור.
גף (Flight) אחד של מטוסי בופורט צורף לאחר מטייסת מס' 217, וביחד עם יחידה נוספת שנותרה מטייסת מס' 39 הקימו מחדש את טייסת מס' 39 במלטה.
צוותי הקרקע של טייסת מס' 217 הועברו לציילון במאי 1942 בעוד מטוסי הבופורט שלה עצרו בדרכם במלטה.
באוגוסט, פחות הגף שנותר במלטה, הגיעה הטייסת לציילון ושם צוידה מחדש במטוסי לוקהיד הדסון (Lockheed Hudson).
לאחר סינגפור, פעלה גם טייסת מס' 22 מציילון.
היחידה הראשונה המורכבת ממטוסי בופורט בים התיכון הייתה הטייסת מס' 39 שהוקמה במצרים בינואר 1941. בתחילה שרתו בטייסת מטוסי בלנהיים ומרטין מרילנד אך באוגוסט היא צוידה מחדש במטוסי בופורט.
המבצע הראשון בו השתתף הבופורט היה תקיפת שיירה איטלקית ב-28 בינואר 1942. שלושת מטוסי הבופורט מטייסת מס' 39 הצליחו, כחלק מכוח תקיפה גדול יותר, לפגוע קשות בספינת המטען ויקטוריה, בת 12,700 טון, שהוטבעה לאחר מכן בידי מפציץ טורפדו אחר מדגם פיירי אלבקור.
במבצע אחר, בשעות הבוקר המוקדמות של ה-15 ביוני 1942 המריאו תשעה מטוסים מטייסת מס' 217, שהגיעו בטיסה מאנגליה זמן קצר לפני כן, מבסיס חיל האוויר המלכותי בלואה שבמלטה כדי ליירט ספינות של הרג'יה מרינה שהפליגו מטאראנטו.
למעטים מצוותי הבופורט היה ניסיון בטיסת לילה: ארבעה מטוסים לא הצליחו למצוא את נקודת המפגש שנקבעה וטסו לעבר המטרה בצורה עצמאית.
מטוס אחד גילה את הצי האיטלקי במרחק של 320 ק"מ מזרחית למלטה, וכמו במקרה התקיפה של הליצו, גם הפעם נהנה הבופורט מטעות בזיהוי מצד ספינות האויב.
הטורפדו שוגר בהצלחה ופגע קשות בסיירת הכבדה טרנטו (Trento).
אש הנ"מ החלה רק לאחר שהבופורט כבר נמלט.
רעש אש הנ"מ משך למקום את מטוסי הבופורט האחרים.
בבלבול שנוצר בשל מסך העשן שיצרו הספינות האיטלקיות, טענו אנשי הטייסת למספר פגיעות אך למעשה אף ספינה נוספת לא נפגעה.
בופורט אחד נפגע ונחת נחיתת-ריסוק בלואה.
הטרנטו טבעה מאוחר יותר לאחר שספגה שני טורפדו נוספים מצוללת.
ביולי 1942 הגיעה גם טייסת מס' 86 למלטה ובמהרה אוחדה עם טייסת מס' 39, בזמן שטייסת מס' 217 הועברה לציילון.
מרבית המטוסים היו מצוידים במנועי טווין-ואספ שעברו התאמה למזג אוויר מדברי באמצעות הוספת רשתות נגד חול על פתחי היניקה של הקרבורטורים, דבר שיצר גרר גדול יותר, שהאט את הבופורט וקיצר את טווח הפעולה שלו.
במהלך 11 החודשים הבאים שימשה טייסת הבופורט, שכעת נהנתה מליווי של מטוסי בופייטר, כלי חשוב בשיבוש שיירות האספקה שהיו חיוניות עבור קורפוס אפריקה של רומל.
בלילות, היה גם למטוסי הויקרס ולינגטון של טייסת מס' 38 חלק חשוב בתקיפת שיירות.
ספינות חשובות שהושמדו או ניזוקו קשות היו:
ספינת מטען Rosalino Pilo, 8,300 טון, 17 באוגוסט.
מכלית Pozarica, 7,800 טון, 21 באוגוסט.
מכלית San Andrea, 5,077 טון, 30 באוגוסט.
מכלית Proserpina, 5,000 טון, 27 באוקטובר.
ביוני 1943 צוידה מחדש הטייסת המבצעית האחרונה שהפעילה מטוסי בופורט, טייסת מס' 39, במטוסי בופייטר.
בזמן המערכה באוקיינוס השקט, היה לבופורט תפקיד חשוב בשירות חיל האוויר המלכותי האוסטרלי, מכיוון שארצות הברית לא הייתה יכולה לספק מטוסים רבים לאוסטרליה, היווה הבופורט DAP חלק גדול מסדר כוחות האוויר האוסטרליים בין 1941 ל-1944.
ששת הבופורט הראשונים שהורכבו באוסטרליה הגיעו לסינגפור לאחר הפלישה היפנית למלאיה בדצמבר 1941. עד מהרה התברר שהמטוסים אינם מותאמים עדיין לפעילות מבצעית.
חמישה הוחזרו לאוסטרליה והשישי נשמר למשימות של צילום אווירי.
קצב הייצור המשיך לגדול והגיע לרמה של כמעט מטוס ביום ב-1943. הבופורט הרכיב 9 טייסות ומילא תפקיד חשוב בדרום מערב האוקיינוס השקט כמטוס סיור ימי וכמטוס תקיפה והפצצה.
הבופורט טיבע מספר מרשים של ספינות סוחר וצי יפניות ולדברי היסטוריון התעופה ויליאם גרין (William Green): "תרומתו של הבופורט לתבוסת היפנים בדרום מערב האוקיינוס השקט הייתה מכרעת יותר מכל מטוס אחר בזירה זו".
מפציץ טורפדו ומטוס סיור עבור חיל האוויר המלכותי.
מונע על ידי זוג מנועים כוכביים מסוג בריסטול טאורוס (Taurus).
גרסת הייצור הראשונה של הבופורט.
מונע על ידי זוג מנועים כוכביים מסוג פראט אנד ויטני טווין-ואספ (Twin Wasp).
גרסה שלא נבנתה, עם מנועי רולס-רויס מרלין (Merlin) סימן XX.
עם מנועי בריסטול טאורוס כוכביים סימן XX.
מונעת על ידי זוג מנועי פראט אנד ויטני R-1830-S3C4-G טווין-ואספ כוכביים.
50 מטוסים מגרסה זו נבנו באוסטרליה.
דומה מאוד לסימן V אך עם זנב גדול יותר.
לגרסה זו היו מנועי פראט אנד ויטני R-1830-S1C3. 40 נבנו באוסטרליה.
לגרסה זו היו מדחפי המילטון סטנדרט.
גרסה משופרת עם מכ"ם ASV ויכולת נשיאה של טורפדו בריטי או אמריקני.
46 מטוסי בופורט עברו הסבה לגרסת מטען עבור חיל האוויר המלכותי האוסטרלי.
הבופורט היה בשירות המדינות הבאות:
מנוע: 2 x כוכבי, בריסטול טאורוס XV , 14 צילינדרים, 1,130 כ"ס כל אחד
או: 2 x מנוע כוכבי, פראט אנד ויטני טווין-ואספ, 14 צילינדרים, 1,200 כ"ס כל אחד
מדחפים: 2 x המילטון סטנדרט (Hamilton Standard) או קרטיס-אלקטריק (Curtiss Electric), 3 להבים
3 X מקלע ויקרס VGO (2 בצריח אחורי על גב המטוס, 1 על כנף ימין)
1 X מקלע M1919 בראונינג לירי לאחור בצריח תחת חרטום המטוס
907 ק"ג פצצות או מוקשים
הבריסטול בופייטר היה מטוס קרב כבד ארוך טווח מתוצרת בריסטול אירופליין ומבוסס על מפציץ הטורפדו בופורט שקדם לו.
שמו של המטוס הוא הלחם של המילים (באנגלית) Beaufort ו-Fighter.
לעומת הבופורט, לבופייטר הייתה קריירה ארוכה והוא שירת כמעט בכל זירות הלחימה במלחמת העולם השנייה, תחילה כמטוס קרב לילי, לאחר מכן כמטוס קרב-הפצצה ולבסוף החליף את הבופורט כמפציץ טורפדו.
גרסה של הבופייטר נבנתה באוסטרליה על ידי המחלקה לייצור מטוסים (DAP) ונודעה כבופייטר DAP.
כתוצאה מהעדרו של מטוס קרב ארוך טווח בסדר הכוחות של חיל האוויר המלכותי הוצע הרעיון של הסבת הבופורט למטוס קרב למשרד האוויר הבריטי על ידי בריסטול.
במקביל להצעתה של בריסטול, חלו קשיים בפיתוחו של מטוס הקרב הדו-מנועי נושא התותח המיועד, הווסטלנד וירלוינד (Westland Whirlwind), ומכיוון ש"בופורט נושא תותח" היווה למעשה הסבה של תכנון קיים, היו צפויים שלבי הפיתוח והייצור להיות מהירים יותר מתכנון חדש לגמרי.
בהתאם להצעתה של בריסטול, הורה משרד האוויר ליצור מטוס-ביניים עד לסיום פיתוחו של הווירלוינד ובריסטול החלה מיד בבניית אב טיפוס שנלקח ממטוס בופורט שעמד בפס הייצור.
אב הטיפוס טס לראשונה ב-17 ביולי 1939, מעט יותר משמונה חודשים מתחילת התכנון בעיקר הודות לתכנון הקיים ולחלקים מוכנים שהיו שייכים לבופורט.
שבועיים לפני טיסתו הראשונה של אב הטיפוס כבר הועברה הזמנה ראשונה ל-300 מטוסים.
כללית, היו ההבדלים בין הבופורט לבופייטר שוליים.
אמצעי השליטה, כן הנחיתה המתכנס ואזור הירכתיים של גוף המטוס היו זהים לבופורט, בעוד הכנפיים היו זהות, מלבד אזור מרכז הכנף שעבר התאמות שונות.
תא הפצצות הושמט וארבעה תותחי 20 מ"מ מסוג היספאנו סימן III (Hispano Mk III) לירי קדימה הותקנו תחת גוף המטוס.
הזנת התחמושת לתותחים אלה הגיעה בתחילה ממחסניות עגולות בנות 60 כדורים כל אחת.
החלפת המחסניות התבצעה ידנית, ומפעיל המכ"ם היה נאלץ לעיתים קרובות לבצע משימה לא נעימה זו בלילה ותוך מרדף אחר מפציצי אויב.
במהרה הוחלפו המחסניות במערכת של סרט הזנה.
בנוסף לתותחים, הותקנו שישה מקלעי M1919 בראונינג בכנפיים (שניים בכנף ימין, ארבעה בכנף שמאל).
עמדות המקלען האחורי ומטיל הפצצות הוסרו, מה שהשאיר רק את הטייס בעמדה דמוית קוקפיט של מטוס קרב ואת עמדת מפעיל המכ"ם ששימש גם כנווט תחת חופת פרספקס במקום בו היה קיים הצריח האחורי.
מנועי הבריסטול טאורוס (Bristol Taurus) שהיו בשימוש בבופורט לא היו חזקים מספיק עבור מטוס קרב והם הוחלפו במנוע חזק יותר, הבריסטול הרקולס (Bristol Hercules).
הכוח הנוסף של המנוע הביא לבעיה של רעידות במטוס.
הפתרון היה להתקין את המנועים על גבי תומכות ארוכות וגמישות יותר שבלטו החוצה מתוך הכנפיים, מה שהסיט את מרכז המסה קדימה, דבר לא רצוי בתכנון מטוס.
קיצור החרטום (לא היה עוד צורך בעמדת מטיל הפצצות) העביר את מרבית גוף המטוס מאחורי הכנפיים, ומרכז המסה הוסט בחזרה למיקומו הנכון.
כעת, היו בתי המנוע והמדחפים קדמיים יותר מקצה החרטום ונתנו למטוס צורה ייחודית ופרופיל "גוץ".
ייצור הבופורט באוסטרליה, וההצלחה הגדולה של הבופייטר תוצרת בריטניה בשירות חיל האוויר המלכותי האוסטרלי הביא להחלטה לייצרו מקומית על ידי המחלקה לייצור מטוסים (DAP) מ-1944 והלאה.
גרסת ה-DAP של הבופייטר הייתה גרסת מטוס תקיפה/מפציץ טורפדו ונקראה סימן 21: בגרסה זו נעשה שימוש במנועי הרקולס סימן VII או XVIII ובנוסף היו שינויים משניים בחימוש.
5,562 מטוסים נבנו בבריטניה על ידי בריסטול וחברות נוספות והייצור הסתיים ב-21 בספטמבר 1945. באוסטרליה נבנו 365 מטוסי בופייטר סימן 21 והייצור הסתיים ב-1946.
במושגים של מטוסי קרב, הבופייטר סימן I היה כבד ואיטי, עם משקל כולל של 7,000 ק"ג ומהירות מקסימלית של 540 קמ"ש בגובה של 5,000 מטר.
אך הבופייטר היה המטוס הזמין הטוב ביותר באותו שלב, כאשר ייצורו של המטוס שיועד להיות מחליפו, הווסטלנד וירלווינד, כבר נעצר בשל בעיות במנועי הרולס-רויס פרגרין (Rolls-Royce Peregrine) שלו.
הבופייטר החל לרדת מפס הייצור כמעט באותו הזמן בו נכנס לשירות מכ"ם היירוט האווירי הראשון ונכנס לשירות בפיקוד מטוסי הקרב של חיל האוויר המלכותי בספטמבר 1940, כמטוס היחיד המסוגל לשאת מכ"ם סימן IV ללא פגיעה בכוח האש שלו ובזמן שהייתו באוויר.
מכיוון שתותחי הבופייטר היו ממוקמים מתחת לגוף המטוס, היה החרטום פנוי להתקנת אנטנת המכ"ם וגוף המטוס המרווח איפשר התקנה קלה של המערכת.
אפילו במשקל של 9,000 ק"ג היה הבופייטר מהיר מספיק כדי לרדוף אחר מפציצי אויב, אך חסרה לו יכולת תמרון, שהייתה זניחה ביירוטי לילה.
המטוס גם לא שימש כפלטפורמת ירי יציבה בכל מהירות בה טס ולא היו לו מעצורי אוויר, אלא אפשרות להורדת מהירות ל-386 קמ"ש כאשר הדביק את מטרתו.
בהדרגה ועם רכישת הניסיון ביירוט לילי עם מכ"ם מוטס, הוכיח עצמו הבופייטר כיעיל מאוד כנגד ההפצצות הליליות של הלופטוואפה.
המטוס בגרסאותיו השונות עבר במהרה לשרת בחזיתות מעבר לים, כאשר קשיחותו ואמינותו הפכו אותו לפופולרי מאוד בקרב צוותי האוויר.
גרסת מטוס הקרב הלילי, בופייטר סימן VIF, סופק לטייסות החל ממרץ 1942 וצויד במכ"ם יירוט אווירי סימן VIII.
כאשר המוסקיטו המהיר החל לתפוס את מקומו כמטוס הקרב הלילי החל מאמצע 1942, נעשה בבופייטר שימוש יעיל מאוד לתקיפת ספינות, לתקיפה קרקעית ולאמנעה אווירית ארוכת טווח בכל זירות הפעולה העיקריות.
בים התיכון, צוידו בקיץ 1943 טייסות הקרב הליליות של חילות האוויר של צבא ארצות הברית ב-100 מטוסי בופייטר והפלה ראשונה נרשמה ביולי 1943. במהלך הקיץ בוצעו גם פעולות לאור יום כמו ליווי שיירות ותקיפת מטרות קרקע אך הבופייטר שימש בעיקר כמטוס יירוט הגנתי בשעות הלילה.
אף על פי שמטוס הקרב הלילי P-61 Black Widow של נורת'רופ נכנס לשירות בדצמבר 1944, המשיך הבופייטר לשרת במשימות ליליות באיטליה ובצרפת עד לשלבים המאוחרים של המלחמה.
בסתיו 1943, כבר הייתה כמות מספקת של מטוסי מוסקיטו בשירות והוא החליף את הבופייטר כמטוס הקרב הלילי העיקרי.
עד לסוף המלחמה הוכרו 70 טייסי בופייטר של חיל האוויר המלכותי כאלופי הפלות.
בשנת 1941 הופיעה גרסת הבופייטר סימן IC כמטוס קרב כבד ארוך טווח, שנכנסה לשירות במאי 1941 והופעלה על ידי כוח קטן מטייסת מס' 252 שפעל ממלטה.
הבופייטר הוכיח את יעילותו הרבה בתקיפת ספינות, מטוסים ומטרות קרקעיות במידה כזו שפיקוד החופים הפך למפעיל העיקרי של הבופייטר כאשר החליף את מטוסי הבלנהיים והבופורט הישנים.
פיקוד החופים החל להכניס לשירות את הבופייטר סימן VIC המשודרג באמצע 1942. בסוף 1942 קיבלה גרסה זו יכולת לנשיאת טורפדו בריטי סימן 18 (457 מ"מ) או אמריקני סימן 22.5 (572 מ"מ) באמצעות מערכת מיתלים חיצונית.
התקפת טורפדו מוצלחת ראשונה התרחשה באפריל 1943 כאשר מטוסי בופייטר מטייסת מס' 254 הטביעו שתי ספינות מטען גרמניות ליד חופי נורווגיה.
מנוע ההרקולס סימן XVII בעל 1,735 כ"ס בגובה של 150 מטר הורכב בגרסה חדשה שנקראה TF סימן X (Torpedo Fighter = TF), וכונתה "טורבו" (Torbeau), הפכה לגרסת הייצור העיקרית של הבופייטר.
גרסת התקיפה של ה"טורבו" נקראה סימן XIC.
מטוסי הבופייטר מגרסאות אלה היו עורכים תקיפות בגובה גלי הים כנגד ספינות אויב תוך שימוש בטורפדו או רקטות.
המטוסים המוקדמים נשאו מכ"ם אוויר-ים ASV (air-to-surface vessel) עם אנטנות "עצם דג" שנישאו על החרטום ובקצות הכנפיים, שהוחלף בסוף 1943 במכ"ם יירוט סימן VIII עם כיסוי מכ"ם דמוי אצבעון בחרטום ששיפר את הביצועים בלילה ובמזג אוויר גרוע .
כנף התקיפה של פיקוד החופים שפעלה מבסיס נורת' קוטס (North Coates) שבחוף לינקולנשייר, צפון אנגליה, פיתחה טקטיקה של הפעלת מבנים גדולים של בופייטר חמושים בתותחים וברקטות לדיכוי אש נ"מ בשילוב עם בופייטר מנמיכי טוס הנושאים טורפדו.
טקטיקה זו הוכנסה לשימוש באמצע 1943 וכתוצאה מכך הוטבעו בתוך עשרה חודשים ספינות בנפח של יותר מ-29,000 טונות.
כאשר החלו הספינות לשוט בשעות הלילה עברה גם טקטיקת התקיפה התאמות.
הכנף של נורת' קוטס הייתה הכוח נגד ספינות הגדול ביותר שהופעל במלחמת העולם השנייה והיא אחראית לטיבועים בנפח של יותר מ-150,000 טונות ו-117 ספינות במחיר איבוד 120 מטוסי בופייטר ו-241 אנשי צוות אוויר מתים או נעדרים.
זוהי מחצית מנפח הטיבועים כולו של מטוסי תקיפה בשנים 1942–1945.
הבופייטר הגיע לזירות אסיה והאוקיינוס השקט החל מאמצע 1942. סופר, כי החיילים היפנים כינו את המטוס "המוות הלוחש" (על אף שבמקור הכינוי אומץ בחיל האוויר המלכותי, הוא פורסם בצורה זו בעיתונות הבריטית), ככל הנראה בשל העובדה שלעיתים קרובות המטוס לא נשמע עד שהיה מאוחר מידי.
מנועי ההרקולס היו מצוידים בשסתומי שרוול שהיו שקטים יותר משסתומי מנועי מטוסים אחרים והפחיתו משמעותית את הרעש בקדמת המנוע.
בזירה הדרום מזרח אסייתית הבופייטר סימן VIF פעל מהודו בפעולות ליליות כנגד קווי האספקה והתקשורת של היפנים בבורמה ובתאילנד.
במהירות גבוהה ובגובה נמוך, היו משימות אלה יעילות מאוד למרות תנאי מזג האוויר הגרועים והקשיים בתיקון ובתחזוקת המטוסים.
לפני שהבופייטר DAP נכנסו לשירות בחיל האוויר המלכותי האוסטרלי במערכה בדרום מערב האוקיינוס השקט, הבופייטר סימן IC שימש במשימות של תקיפת ספינות אויב.
המשימה המפורסמת ביותר של הבופייטר הייתה במהלך קרב ים ביסמרק, כאשר בשיתוף עם מפציצי A-20 בוסטון ו-B-25 מיטשל של חיל האוויר האמריקני, תקפה טייסת מס' 30 של חיל האוויר המלכותי האוסטרלי את ספינות הצי הקיסרי היפני לפני גל המפציצים המתקרב.
השיירה היפנית ביצעה טעות טקטית ותשומת לבה הופנתה למטוסי הבופייטר מתוך ציפייה לתקיפת טורפדו מצידם, מה שחשף אותה להתקפת המפציצים האמריקנים שעשו שימוש בטכניקת "הפצצת דילוג" (Skip bombing).
הבופייטר גרמו לנזק מקסימלי לתותחי הנ"מ, הגשרים וצוותי הספינות תוך שימוש בארבעת תותחי ה-20 מ"מ שבחרטום וששת מקלעי הבראונינג שבכנפיים.
היפנים איבדו שמונה ספינות נושאות גייסות וארבע משחתות.
לבעלות הברית אבדו חמישה מטוסים, כולל בופייטר אחד.
החל מסוף 1944 היה הבופייטר מעורב במלחמת האזרחים ביוון והוצא מהאזור ב-1946.
מלבד בעלות הברית, היה הבופייטר גם בשימוש חילות האוויר של פורטוגל, טורקיה והרפובליקה הדומיניקנית.
הבופייטר שירת תקופה קצרה בחיל האוויר הישראלי.
מספר גדול של מטוסי בופייטר סימן X הוסבו לאחר המלחמה לשמש כגוררי מטרות ושירתו ביחידות אימונים של חיל האוויר המלכותי.
הבופייטר האחרון יצא משירות ב-12 במאי 1960.
לאחר סיום מלחמת העולם השנייה הוצאו מטוסים רבים של חיל האוויר המלכותי כעודפים.
חברת פיירי אויאשן (Fairey Aviation) שייצרה את הבופייטר כקבלן משנה עבור בריסטול בעבר, רכשה עודפי מטוסים ולאחר שיפוץ הציעה אותם לייצוא ולשוק האזרחי המקומי.
הבאתו של הבופייטר לארץ החלה ברעיון מקורי על הכנת סרט אודות שירותם של הטייסים הניו זילנדים במלחמת העולם השנייה.
לצורך הצילומים הוקמה חברת סרטים פיקטיבית ולפי ההסכם עם השלטונות הבריטיים, המטוסים יוסרטו כשהם ממריאים ויוטסו מיד לאחר מכן לסקוטלנד, לצורך המשך צילומי הסרט (בשל הדמיון לנופי ניו זילנד).
לאחר המראת המטוסים המתוכננת הם פנו לקורסיקה, ולאחר חניה נוספת ביוגוסלביה הגיעו לישראל.
שירותו המבצעי של הבופייטר בחיל האוויר ארך כארבעה חודשים בלבד.
הבופייטר הוצבו בבסיס חיל האוויר ברמת דוד כחלק מטייסת 103 וסבלו מרמת אחזקה לא נאותה וממחסור בחלקי חילוף: מטוס אחד ניזוק במהלך טיסת ניסוי ב-25 באוגוסט 1948 והוחלט לפרקו כדי לספק חלקי חילוף לשלושת האחרים.
ב-19 באוקטובר 1948 השתתף מטוס בופייטר בקרב ימי ואווירי מול חופה הצפוני של עזה, במהלכו גרם להתרסקותו של מטוס מצרי מדגם הוקר סי פיורי (Hawker Sea Fury) אל תוך הים.
הבופייטר השתתף במבצע יואב בתקיפת אל עריש ופלוג'ה.
ב-20 באוקטובר 1948 תקפו זוג מטוסי הבופייטר את משטרת עיראק סווידאן בגובה נמוך באמצעות פצצות ותותחים.
במהלך התקיפה הופל אחד המטוסים, בו היו שלושה אנשי צוות.
הטייס, לאונרד פיצ'ט, נהרג ושני הנותרים, דב שוגרמן וסטנלי אנדריוס הוכרזו כנעדרים.
שרידי המטוס נתגלו ב-1994 בעת עבודות להרחבת העיר אשדוד והועברו לתצוגה במוזיאון חיל האוויר בחצרים.
בופייטר נוסף התרסק בנחיתה ב-18 בנובמבר 1948 ולא היה ניתן לתקנו.
חלקיו שימשו לתחזוקת הבופייטר האחרון שנותר, ושעדיין היה בשירות ב-1950, כאשר הועבר לאחר סיום המלחמה לבית הספר הטכני בחיפה.
גרסת מטוס קרב לילי דו-מושבי.
ה-"C" באה לסמן את המטוס כגרסת פיקוד החופים (Costal Command).
מטוסים רבים עברו התאמה לנשיאת פצצות.
מכיוון שמנועי הבריסטול הרקולס היו גם בשימוש המפציץ שורט סטרלינג שקיבל עדיפות בייצור בסוף 1941, נוצרה גרסה זו של הבופייטר עם מנועי רולס-רויס מרלין X (Rolls Royce Merlin).
גרסת ייצור נוספת של מטוס הקרב הלילי.
עם זוג מנועים מסוג רולס-רויס מרלין XX V12 בעלי 1,260 כ"ס היו ביצועי המטוס חלשים יותר ובעיות היציבות בזמן טיסה הוחמרו.
רק 450 יחידות נבנו מגרסה זו.
סימן III וסימן IV היו גרסאות בעלות מנועי הרקולס ומרלין, בהתאמה, עם עיצוב שונה לגוף המטוס ושישה תותחים ומקלעים.
ההוצאות ההכרחיות שהיו כרוכות בשינויים בפס הייצור גרמו לכך שהתפוקה של שתי הגרסאות קוצצה משמעותית.
לגרסה זו היה צריח מסוג בולטון פאול (Boulton Paul) עם ארבעה מקלעי בראונינג 0.3 מעל תא הטייס לכיוון ירכתי המטוס, שהחליפו זוג תותחים ואת המקלעים בכנפיים.
מגרסה זו יוצרו רק שני מטוסים .
הגרסה העיקרית של המטוס ב-1942, עם החזרת מנועי ההרקולס לייצור הבופייטר, ומגרסה זו יוצרו יותר מ-1,000 יחידות.
גרסה נושאת טורפדו שכונתה "טורבו" (Torbeau).
גרסה זו הייתה מצוידת במכ"ם יירוט אווירי סימן VII וזוג מנועי בריסטול הרקולס בעלי 1,635 כ"ס.
השינויים כללו גם "סנפירי זנב" משוכים לאחור.
גרסת ביניים למטוס קרב/מפציץ טורפדו.
גרסת מטוס קרב/מפציץ טורפדו דו-מושבית.
2,231 יחידות יוצרו מגרסה זו שנחשבה כגרסת מטוס התקיפה הטובה ביותר לתקופתה.
ליחידות מאוחרות יותר שיוצרו נוסף "סנפיר" על גב המטוס .
נבנתה ללא יכולת נשיאת טורפדו עבור פיקוד החופים.
השינויים כללו שימוש במנוע הרקולס סימן CVII, ארבעה תותחי 20 מ"מ בחרטום, ארבעה מקלעי בראונינג 0.5 בכנפיים.
יכולת לשאת 5 רקטות בקוטר 130 מ"מ, שתי פצצות 110 ק"ג, שתי פצצות 230 ק"ג או טורפדו סימן 13 אחד.
בופייטר סימן X שהוסבו לאחר המלחמה כמטוסים גוררי מטרות.
הבופייטר היה בשירות המדינות הבאות:
מפרט טכני (בופייטר TF סימן X)
משקל המראה מקסימלי: 11,521 ק"ג
מנוע: 2 X כוכבי, בריסטול הרקולס 14 צילינדרים 1,600 כ"ס כל אחד
מהירות מקסימלית: 515 קמ"ש בגובה 3,050 מטר
סייג רום: 5,795 מטר ללא טורפדו
מהירות טיפוס: 10 מטר/שנייה ללא טורפדו
4 X תותח 20 מ"מ היספאנו סימן III (Hispano Mk III), 60 פגזים לתותח
1 X מקלע ויקרס VGO או בראונינג 7.62 מ"מ מופעל ידנית על ידי התצפיתן
הבריסטול בומביי היה מטוס תובלה ומפציץ בינוני בריטי תוצרת חברת בריסטול אירופליין, אשר שירת בחיל האוויר המלכותי בזמן מלחמת העולם השנייה.
הבריסטול בומביי נבנה לפי דרישת משרד האוויר הבריטי למטוס חד-כנפי המסוגל לשאת פצצות או לחלופין, 24 חיילים.
ניסיונה הקודם של בריסטול בבניית מטוסים חד-כנפיים היה מדכדך: שני המטוסים החד-כנפיים הקודמים שבנתה, אב טיפוס שכונה "Racer", ואב טיפוס למטוס קרב בשם "Bagshot", נכשלו בשל חוסר בגמישות הכנפיים ובעיות במאזנות ולא נכנסו לייצור.
על סמך ניסיון זה, תכננה בריסטול את המטוס עם לא פחות משבע תומכות לכל כנף שנוצרו מפלדה בעלת רמת חוזק גבוהה.
לא במפתיע, היה התוצר הסופי מטוס כבד ביותר.
אב הטיפוס שסומן כ-Type 130 טס לראשונה ב-23 ביוני 1935 ו-80 המטוסים הוזמנו בשם בומביי.
מכיוון שמפעלה הראשי של בריסטול בפילטון היה עסוק בייצור הדחוף יותר של הבלנהיים, נבנה הבומביי על ידי חברת שורט אנד הארלנד (Short & Harland) שבבלפסט.
המבנה המסובך של כנפי הבומביי הקשו על הייצור וגרמו לעיכוב גדול: המטוס הראשון לא נמסר לפני 1939 ו-30 ההזמנות האחרונות בוטלו.
מדחפי הפסיעה המשתנה מסוג הלה-שו (Hele-Shaw) היו המוצר הראשון פרי שיתוף פעולה של בריסטול ורולס-רויס בחברה בשם רוטול (Rotol), שמאוחר יותר הצליחה מאוד בייצור מדחפים עבור מטוסי קרב.
אף על פי שנבנה כמטוס חד-כנפי ובעל מבנה מתכת, שמר הבומביי על כמה מאפיינים שנחשבו כמיושנים לאותה תקופה, כמו כן הנסע הקבוע שלו.
אף על פי שלא התאים לפעולה בזירת המלחמה באירופה, הוא הטיס אספקה לחיל המשלוח הבריטי בצרפת ב-1940. ביוני 1940 השתלט טייס חיל האוויר הצרפתי ז'אן-פרנסואה דמוזאי (Jean-Francois Demozay) על בומביי שננטש והעביר את עצמו ו-15 חיילים נוספים מצרפת לאנגליה, שם הפך לאלוף ההפלות הצרפתי הבכיר ביותר בשורות חיל האוויר המלכותי.
זירת פעילותו העיקרית של הבומביי הייתה המזרח התיכון, שם החליף את הוויקרס ולנטיה.
הבומביי היה מסוגל להטיל פצצות במשקל של 113 ק"ג שנישאו במתלים חיצוניים, וכמו כן נעשה בו שימוש לפיזור מוקשים נגד אדם במשקל 20 ק"ג שחומשו והושלכו מהדלת האחורית של המטוס בצורה ידנית.
הבומביי טס בגיחות הפצצה באביסיניה, סומליה האיטלקית, עיראק ולוב.
כמפציץ בסטנדרטים אירופיים נחשב הבומביי למיושן והוא עבר למלא תפקידים של מטוס תובלה וכמטוס לפינוי נפגעים, כאשר צוות אוויר של בומביי אחד זקף לזכותו פינוי של כ-6,000 חיילים פצועים.
ב-2 במאי 1941 פינו מטוסי בומביי של טייסת מס' 216 של חיל האוויר המלכותי את משפחת המלוכה היוונית מכרתים למצרים.
ב-16 בנובמבר 1941 הטיסו חמישה מטוסי בומביי את אנשי ה-SAS במשימתם הראשונה, תקיפת חמישה בסיסי אוויר גרמניים בצפון אפריקה.
במהלך המשימה אבדו שני מטוסי בומביי, כאשר אחד הופל באש נ"מ ואילו השני התרסק, ככל הנראה, בשל סופת חול.
המשימה עצמה הסתיימה בכישלון חרוץ והכריחה את אנשי ה-SAS לשנות את טקטיקות הפעולה שלהם.
גנרל ויליאם גוט היה הקצין הבריטי הבכיר ביותר שנהרג במלחמה כאשר הבומביי בו טס הופל במדבר המערבי בין בורג אל-ערב לקהיר, בדרכו להחליף את הגנרל קלוד אוקינלק ולקחת את הפיקוד על הארמייה השמינית.
מותו סלל את דרכו של הגנרל ברנרד מונטגומרי אל הפיקוד.
טייסת האמבולנס האווירי מס' 1 של חיל המלכותי האוסטרלי הצטיידה ב-11 מטוסי בומביי בפברואר 1943. ביולי השתתפו מטוסי היחידה בפלישה לסיציליה ופינו כ-2,000 פצועים לצפון אפריקה.
החל מספטמבר החלה הטייסת לפעול במשימות פינוי נפגעים מאיטליה.
בשל זמינותם של מטוסי תובלה חדשים ומהירים יותר ומצבם המכני הרעוע של מטוסי הבומביי ביצעה הטייסת את משימת הפינוי האחרונה שלה בנובמבר 1943 והוחזרה לאוסטרליה בתחילת 1944, שם פורקה.
Type 130A בומביי סימן I
מטוס תובלה ומפציץ בינוני דו-מנועי.
הסימון המקורי היה Type 130 סימן II.
הצעה לגרסה שלא נבנתה עם כן נסע מתכנס.
במכרז זכה ההנדלי-פייג' הארו (Handley Page Harrow).
הבומביי היה בשירות המדינות הבאות:
מפרט טכני (בומביי סימן I)
נוסעים: 24 חיילים וציודם או עשר אלונקות
מנוע: כוכבי, 2 X בריסטול פגסוס (Bristol Pegasus) סימן XXII, 1,010 כ"ס כל אחד
2 X 7.7 מ"מ ויקרס VGO בצריחי חרטום וזנב תוצרת בריסטול אירופליין
עד 907 ק"ג פצצות בחלוקה של 8 X 113 ק"ג על מתלים חיצוניים
הבריסטול בולדוג היה מטוס קרב חד-מושבי ודו-כנפי בריטי אשר נבנה על ידי חברת בריסטול אירופליין ושירת בחיל האוויר המלכותי החל מסוף שנות ה-20 ובמהלך שנות ה-30. הבולדוג היה דגם מטוס הקרב הנפוץ ביותר בחיל האוויר המלכותי בתקופה שבין מלחמות העולם, עם יותר מ-400 מטוסים שנבנו.
בספטמבר 1926 פרסם משרד האוויר הבריטי מכרז עבור מטוס קרב חד-מושבי המסוגל לפעול ביום ובלילה, החמוש בצמד מקלעי ויקרס בקוטר 7.7 מ"מ ובעל מנוע כוכבי מקורר-אוויר.
הבולדוג תוכנן בידי פרנק בארנוול (Frank Barnwell), מהנדס התכנון הראשי של החברה, כהשקעה פרטית של בריסטול כדי לעמוד בדרישות המכרז.
אב הטיפוס (בולדוג סימן I) טס לראשונה ב-17 במאי 1927. לאחר הבחינה הראשונית של תשעת דגמי המטוסים שעמדו למכרז נבחרו מתוכם הבולדוג וההוקר הופינץ' (Hawker Hawfinch) לבחינה מעמיקה יותר.
בעוד שבחיל האוויר המלכותי שיבחו את חוזקו ואת יכולת התמרון שלו, סבל הבולדוג בתחילה מיכולת חלשה להחלץ מסחרור אליו היה נקלע ומשום כך הוארך חלקו האחורי של גוף המטוס.
לאחר הארכת גוף המטוס ובחינתו בגרסת אב טיפוס שנייה, הוכרז הבולדוג כמנצח במכרז בשל פער מהירות קטן ממנו נהנה לעומת מתחרהו ובשל תחזוקתו הזולה יותר.
בנוסף, לא היה צורך במספר רב של שינויים כדי להפוך את המטוס למבצעי.
לסדרת הייצור של המטוס, אשר סומנה כבולדוג סימן II, היו שינויים מבניים מינוריים אך מלבדם היה המטוס זהה לאב הטיפוס; החימוש כלל זוג מקלעי ויקרס בקוטר 7.7 מ"מ, יכולת נשיאה של ארבע פצצות במשקל 9 ק"ג כל אחת.
המנוע הכוכבי מסוג בריסטול יופיטר (Bristol Jupiter) היה בעל 450 כוחות סוס שהעניקו למטוס מהירות מקסימלית של קצת פחות מ-290 קמ"ש וטווח פעולה של 480 ק"מ.
ייצור הבולדוג החל באוגוסט 1928 והוא נכנס לראשונה לשירות החל ממאי 1929. בתחילת שנות ה-30 הפך הבולדוג למטוס הנפוץ ביותר בשימוש חיל האוויר המלכותי, כאשר תחזוקתו הזולה, בתקופה של קשיים כלכליים ומגבלות תקציביות, הפכה אותו לבחירה המועדפת על פני מתחריו.
312 מטוסים סופקו לחיל האוויר המלכותי, כאשר גרסת הייצור העיקרית, הבולדוג סימן IIA, הייתה אף היא זהה ברובה לגרסה שקדמה לה, מלבד שיפורים במנוע, בכן הנסע ובמבנה.
הבולדוג סימן II היה ייצוא מוצלח וסופק לפינלנד, אוסטרליה, דנמרק, אסטוניה, לטביה, יפן, סיאם, ספרד ושוודיה.
עקב הדרישה לביצועים משופרים הציגה בריסטול את הבולדוג סימן IIIA, גרסה שעברה שינויים מקיפים; מנוע בריסטול מרקיורי סימן IVS.2 בעל 560 כ"ס, כיסוי טבעתי סביב בית המנוע, כנף עליונה מעובה ושיפור שדה הראייה מטה מתא הטייס.
אב הטיפוס הראשון התרסק ב-30 במרץ 1933 ובמקומו נבנה אב טיפוס חדש.
אף על פי שהיה מהיר משמעותית מהבולדוג סימן II והגיע ל-334 קמ"ש בגובה 4,572 מטר, לא הייתה לגרסה זו ביקוש.
לאחר כישלון הבולדוג סימן IIIA הסבה בריסטול את אב הטיפוס ששרד לבולדוג סימן IVA וזאת בהתאם למכרז חדש של משרד האוויר למטוס קרב בעל ארבעה מקלעים.
גרסה זו, עם מנוע בריסטול מרקיורי בעל 640 כ"ס, הוצגה באביב 1934 והגיעה למהירות של 362 קמ"ש בגובה 3,877 מטר ויכולת נסיקה לגובה 3,048 (כ-10,000 רגל) תוך ארבע דקות ו-40 שניות.
הבולדוג סימן IVA הפסיד במכרז לגלוסטר גלדיאטור אך 17 מטוסים מגרסה זו הוזמנו על ידי פינלנד באפריל 1934.
הבולדוג נכנס לפעילות מבצעית בעשר טייסות קרב בבריטניה אך לא השתתף בפעולות קרביות בתקופת שירותו.
עם זאת, במהלך משבר אתיופיה נשלחה טייסת מס' 3 לתגבור כוחות האוויר הבריטיים בסודאן.
דאגלס באדר, שהתפרסם בתקופת מלחמת העולם השנייה, איבד את רגליו כאשר הבולדוג אותו הטיס התרסק לאחר שביצע ללא אישור תרגילים אווירובטיים מעל בסיסו, וודלי (Woodley) שליד רדינג.
הבולדוג יצא משירות פיקוד מטוסי הקרב של חיל האוויר המלכותי ביולי 1937 והוחלף בעיקר על ידי הגלוסטר גלדיאטור, אך הוסיף לשמש כמטוס אימון בבתי הספר לטיסה של החיל.
מטוסי הבולדוג האסטוניים ומלחמת האזרחים בספרד
מלחמת האזרחים בספרד פרצה ב-17 ביולי 1936 והממשלה הרפובליקנית חיפשה נואשות אחר מטוסי קרב משומשים בניסיון לעקוף את אמברגו הנשק שהוטל בעיקר מצידן של בריטניה וצרפת.
הספרדים פנו אל הממשלה האסטונית בבקשה לרכוש את מטוסי הבולדוג שלה והציעו סכומי כסף גבוהים אף יותר מהסכומים בהם נרכשו המטוסים מלכתחילה.
האסטונים התעקשו גם על מסירת מטוסים מיושנים יותר מדגם פוטז 25A (Potez 25A) כתנאי להעברת מטוסי הבולדוג.
פקידי ממשל אסטוניים קיבלו שוחד רב והעסקה יצאה לפועל.
הרפובליקנים קיוו כי העסקה תפתח את הדלת לרכישת מטוסים מערביים מודרניים יותר ואסטוניה מצדה התחייבה לספק את ההעברה והכיסוי להברחת המטוסים.
שמונה מטוסי בולדוג הועמסו מפורקים על גבי האוניה S.S.
Viiu אשר עגנה בנמל טאלין והארגזים שהכילו אותם כוסו בשקי תפוחי אדמה.
האוניה יצאה לדרכה בסוף מאי, נעצרה לבדיקה ועוכבה במשך מספר שבועות בנמל לה הבר שבצרפת, אולם המטוסים לא נתגלו.
לאחר שהיעד המקורי של המשלוח, העיר בילבאו, נכבשה על ידי כוחותיו הלאומנים של פרנקו ב-19 ביוני 1937, עגנה האוניה לבסוף בנמל חיחון ופרקה שם את מטענה בתחילת יולי.
המטוסים שהורכבו נתגלו במצב מכני גרוע אך הוכנסו לשירות ב-Escuadrilla Especial de Recondiomiento, שהורכבה בתחילת פעילותה משכירי חרב שהפעילו מגוון של מטוסים אזרחיים.
משימתה העיקרית של הטייסת הייתה תקיפת מטרות קרקעיות ותמיכה בצבא היבשה שנלחם בחזית צפון ספרד.
מספר גדול של משימות בוצעו ובמהלכן אבדו מספר מטוסים.
כאשר ביולי נכבש שדה התעופה לאמיאקו (Lamiaco) על ידי הלאומנים נתפסו בו בולדוג אחד ופוטז אחד.
באוגוסט 1937 הופלו לפחות שני מטוסי בולדוג מאש נ"מ במהלך פעילות באזור אסטוריאס ואחד נוסף הופל בספטמבר בקרב אוויר עם צמד מטוסי מסרשמיט Bf 109 גרמניים.
מטוסי הבולדוג ששרדו נפלו לידי הלאומנים לאחר תבוסת הכוחות הרפובליקניים בקרב סנטנדר, שסיים למעשה את הלחימה בצפון ספרד, ב-1 בספטמבר 1937. מטוס אחד הוצג לראווה בסן סבסטיאן וגורלם של האחרים אינו ידוע, אם כי ייתכן שצוידו מחדש והמשיכו לשרת בתפקידי אימון.
מספר מקורות מציינים שמטוסי הבולדוג בספרד נרכשו למעשה מלטביה, אך זהו אינו המקרה מכיוון שמרביתם אותרו בשירות הלטבים עד לכיבוש הסובייטי ב-1940. מתוך תריסר מטוסי הבולדוג שהוזמנו במקור מחברת בריסטול, אותרו ארבעה בלבד בשירות האסטונים ב-1940, כך ששמונת הנותרים נמכרו לספרד.
17 מטוסי הבולדוג סימן IVA שנקנו על ידי פינלנד, בתוספת שני בולדוג סימן II שהתקבלו כמתנה משוודיה, שירתו בחיל האוויר הפיני כנגד הסובייטים במהלך מלחמת החורף שהחלה ב-1939. על אף נחיתותם הטכנולוגית הצליחו חמישה טייסי בולדוג שונים לפגוע בשישה מטוסים במחיר איבוד אחד משלהם.
שני מפציצי טופולב SB נרשמו כהפלות ודאיות, בעוד מתוך הארבעה הנוספים, נרשם מטוס קרב מדגם פוליקרפוב I-16 כהפלה לא ודאית ושני מפציצי SB ו-I-16 נוסף ניזוקו.
למעשה, ההפלה הראשונה לזכות חיל האוויר הפיני במלחמה היא הפלתו של ה-I-16 ב-1 בדצמבר 1939, שנמצא מרוסק מאוחר יותר.
מכיוון שלא היו עדי ראייה נוספים, נרשמה ההפלה כלא ודאית לזכות טייס הבולדוג Toivo Uuttu.
הפינים הוסיפו לעשות שימוש בבולדוג כמטוס לאימון מתקדם במהלך מלחמת ההמשך שהחלה ב-25 ביוני 1941. הבולדוג האחרון בתפקיד זה התהפך בנחיתה והוצא משירות ב-1944.
אב טיפוס למטוס קרב חד-מושבי לפעולה ביום ובלילה.
שני מטוסים נבנו על ידי חברת בריסטול אירופליין.
גרסת הייצור של מטוס הקרב.
בעל מנוע כוכבי בריסטול יופיטר סימן VII, 440 כ"ס.
גרסת ייצור משודרגת של מטוס הקרב, בעלת מנוע בריסטול יופיטר סימן VIIF, 490 כ"ס.
גרסה זו התחרתה במכרז משרד האוויר הבריטי עבור מטוס קרב בעל ארבעה מקלעים והפסידה לגלוסטר גלדיאטור, אך 17 מטוסים (בעלי זוג מקלעי ויקרס בלבד) הוזמנו וסופקו לפינלנד.
חלקם צוידו במגלשי סקי ובמערכת לחימום תחמושת.
בולדוג סימן TM (124 Type)
שני מטוסים נבנו ברישיון על ידי חברת נאקאג'ימה (Nakajima Aircraft Company) היפנית.
הבריסטול בולדוג שירת במדינות הבאות:
מפרט טכני (בולדוג סימן IIA)
מנוע: כוכבי מקורר-אוויר, 1 X בריסטול יופיטר סימן VIIF, 490 כ"ס
מקלעים: 2 X ויקרס 7.7 מ"מ, 600 כדור למקלע, מסונכרנים עם סיבוב המדחף
בריסטול אירופליין , אשר נוסדה תחת השם "בריטיש אנד קולוניאל אירופליין", הייתה בין החברות הראשונות לייצור מטוסים בבריטניה ואחת החשובות שבהן.
בריסטול ייצרה גם מנועי מטוסים ולאחר מלחמת העולם השנייה התרחבה פעילותה לייצור מכוניות ספורט ומסוקים.
בין המטוסים הנודעים שבנתה בריסטול ניתן למנות את הבוקסקייט (Boxkite), הבריסטול פייטר, הבולדוג, הבלנהיים, הבופייטר והבריסטול בריטניה.
חלק גדול מעבודת ההכנה שהובילה לפיתוח הקונקורד בוצע בידי החברה.
ב-1956 פוצלו לחברות-משנה שתי פעילויותיה העיקריות של החברה: בריסטול איירקראפט לייצור מטוסים ובריסטול אירו אינג'יינס (Bristol Aero Engines) לייצור מנועים.
ב-1959 התמזגה בריסטול איירקראפט יחד עם מספר יצרניות מטוסים בריטיות נוספות אשר יצרו את בריטיש איירקראפט קורפוריישן (BAC), בעוד בריסטול אירו איינג'יינס התמזגה יחד עם ארמסטרונג סידלי לחברת בריסטול סידלי.
חטיבת מכוניות הספורט הפכה לחברה עצמאית ב-1960 וממשיכה לפעול, תחת בעלים אחרים, גם בימינו.
BAC הפכה למרכיב המייסד לחברה הממשלתית בריטיש אירוספייס ב-1977 (שהפכה ב-1999 ל-BAE Systems).
בריסטול סידלי נרכשה על ידי רולס-רויס ב-1966, אשר המשיכה לפתח ולשווק את המנועים שתוכננו על ידי בריסטול.
המפעל הראשי של בריסטול אירופליין שכן בפילטון (Filton), עיירה הממוקמת כ-6.5 ק"מ צפונית למרכז בריסטול.
בימינו פועלות החברות BAE Systems, אירבוס, רולס-רויס ו-MBDA (המתמחה בייצור מערכות טילים) במתחם של פילטון בו שכנה החברה בעבר.
חברת בריטיש אנד קולוניאל אירופליין, בע"מ נוסדה בפברואר 1910 על ידי סר ג'ורג' וויט, איש עסקים עשיר ויושב ראש חברת החשמליות והקרוניות של בריסטול (Bristol Tramway and Carriage), יחד עם בנו סטנלי ואחיו סמואל, על מנת לנצל מסחרית את הסקטור האווירי המתפתח.
בניגוד לייצרניות מטוסים אחרות באותה התקופה, שנוסדו בידי חסידי תעופה חסרי בסיס פיננסי או ניסיון בניהול חברה, כבר מראשית הקמתה נהנתה בריטיש אנד קולוניאל ממימון נרחב ונוהלה בידי אנשי מקצוע מנוסים.
סר ג'ורג' הקים את העסק החדש כחלק נפרד מחברת ייצור החשמליות שלו, מתוך הערכה כי השקעה בענף התעופה תיראה כמסוכנת עבור מחזיקי מניות רבים וההון הראשוני לצורך הקמת החברה בסך 25,000 ליש"ט מומן כולו על ידו, על ידי אחיו ועל ידי בנו.
כפי שניתן היה לצפות, קשר הדוק התקיים בין שתי החברות על אף כוונת המייסדים, ושתי סככות עבודה ששימשו בעבר לבניית קרוניות בפילטון נחכרו לתחילת העבודה על דגמי המטוסים הראשונים.
בנוסף, גויסו אנשי מפתח לעסק החדש מחברת הקרוניות, ביניהם ג'ורג' צ'אלנג'ר, שמונה למהנדס הראשי ולמנהל סדנת העבודה.
כמו כן נבנו בתי ספר לטיסה בברוקלנס (Brooklands), ששימש אז כמרכז לתעופה הבריטית, שם שכרה בריסטול האנגר, ובלארקהיל (Larkhill) שם נחכרו ביוני 1910 כ-9,000 דונם של קרקע במישור סליסבורי (Salisbury Plain) ממשרד המלחמה.
בתי הספר לטיסה הפכו עד 1914 לטובים מסוגם בעולם, כאשר 307 מתוך 664 אישורי החברות במועדון התעופה המלכותי הונפקו בהם עד לאותה שנה.
הניסיון הראשון של החברה בבניית מטוס החל בשיפורו של מטוס דו-כנפי שנבנה בצרפת בידי חברת זודיאק (Societe Zodiac) ותוכנן על ידי גבריאל וואיסין (Gabriel Voisin).
המטוס הוצג בסלון האווירי בפריס ב-1909 והרשים את סר
יחידה אחת של המטוס נרכשה והועברה לבריטניה לתצוגה בסלון האווירי באולימפיה במרץ 1910 ובנייתם של חמישה נוספים החלה בפילטון.
המטוס הצרפתי נלקח לברוקלנדס לטיסת מבחן, אך התברר מיד כי הפרופיל האווירודינמי אינו מספק וכי המנוע חסר כוח.
גם לאחר שהותאמו כנפיים חדשות הצליח המטוס לבצע רק "דילוג" קצר ב-28 במאי ולאחר מכן הוא נזנח.
מכיוון שתנאי למכירת המטוס היה הבטחה ליכולתו לטוס השיג סר ג'ורג' 15,000 פרנק מזודיאק כפיצוי.